送李容甫歸北都
作者：李昭玘
朝代：宋

paragraphs: 先生讀書不下堂，堂上有客語琅琅。
弟子出觀如堵牆，怪君眉彩生光芒。
北都晁夫子，一別久相望。
君來道信問，使我開肺腸。
三日不改服，猶覺芝蘭香。
平生寡投分，一笑且云樂。
慇懃發黄卷，鈍吻慳應□。
大杵撞啞鐘，已厭音響惡。
更慚河伯觀，未易窮海若。
索寞歲華晚，颼颼黄葉秋。
歸心劇流水，忽忽不可留。
固知此鱣鯨，肯託尋常溝。
直須見老聃，可化南榮儔。
海州歲有沖天鵠，卵如萍實光琢玉，蜀鷄眇然何敢伏。
羽成不須求日浴，一舉將驚萬人目。